Keresem a helyem
Beszélgetéstéma osztályfőnöki órára

Olvassuk el közösen Fogas Dávid A szárnyas malac című meséjét a 16. oldalon!

Beszélgetésindító kérdések:
1. Hogyan jellemeznétek Turcsit, a repülő malacot?
2. Kikkel találkozott útja során?
3. Miért állt mindig odébb? Mi okból nem találta a helyét ott, ahol éppen volt?
4. Miben volt ő más, mint a többi malac?
5. Ez a másság erősség volt vagy inkább valamilyen hátrány? Miért?
6. Mikor találta meg Turcsi a helyét és hol?
7. Miért érezhette úgy, hogy ott jó helyen van?

Ti éreztétek-e már magatokat különcnek, kívülállónak, mint Turcsi? Milyen érzés volt?
Ismertek-e olyan gyereket, aki nehezen tud beilleszkedni? Hogyan segíthetünk mi neki?
Ismertek-e olyan felnőttet, akiről azt gondoljátok, hogy ,,a helyén van”? És olyat, aki nincs a helyén? Honnan lehet tudni, hogy valaki azt csinálja, ami boldoggá teszi, jó helyen van, megtalálta az életcélját?
Ti hogyan képzelitek el a felnőtt életeteket, amikor már nem keresitek a helyeteket, mert már ,,a helyeteken vagytok”?
Ti mit tanultatok Turcsi történetéből? Fogalmazzátok meg a személyes üzenetet!
